የኦሮሚያ ክልል መንግሥት ባሌና አርሲ የሚገኙ የመንግሥት እርሻዎችን ለመረከብ እንቅስቃሴ ጀመረ
አዲስ አበባ፤ ጥቅምት 6/2006 (ዌኢማ) – የኦሮሚያ ክልላዊ መንግሥት አርሲና ባሌ የሚገኙትን ሁለት ሰፋፊ የእርሻ ልማት ድርጅቶችን ከፕራይቬታይዜሸንና ከመንግሥት የልማት ድርጅት ተቆጣጣሪ ኤጀንሲ መረከብ የሚያስችለውን እንቅስቃሴ ጀመረ፡፡ፕራይቬታይዜሽን ኤጀንሲ ሁለቱን የእርሻ ልማት ድርጅቶች ወደ ግል ለማዛወር ጨረታ ማውጣቱ ይታወሳል፡፡ ነገር ግን የኦሮሚያ ክልል እነዚህ እርሻዎች እንዲዛወሩለት ለጠቅላይ ሚኒስትር ጽሕፈት ቤት ጥያቄ በማቅረቡና ጥያቄውም ተቀባይነት በማግኘቱ ጨረታው እንዲሰረዝ ተደርጓል፡፡የኦሮሚያ ክልል እነዚህን የእርሻ ልማት ድርጅቶች በሥሩ ለሚገኘው የኦሮሚያ ምርጥ ዘር ኢንተርፕራይዝ የሚሰጥ ሲሆን፣ ኢንተርፕራይዙም የክልሉ አርሶ አደሮች የሚፈልጉትን ምርጥ ዘር በሰፊው ማምረት ያስችለዋል ተብሏል፡፡በኦሮሚያ ክልል ባሌና አርሲ ዞኖች ውስጥ የሚገኙት እነዚህ ሁለት የእርሻ ልማት ድርጅቶች በአጠቃላይ 25 ሺሕ ሔክታር ስፋት ያላቸው ዘጠኝ እርሻዎች  ባለቤቶች ናቸው፡፡ባሌና አርሲ የእርሻ ልማት ድርጅቶች 1.2 ቢሊዮን ብር እንደሚያወጡ ሲገመት ኦሮሚያ ይህንን ገንዘብ ለፕራይቬታይዜሽን ኤጀንሲ ገቢ ማድረግ ይጠበቅበታል፡፡የኦሮሚያ ክልል ምርጥ ዘር ኢንተርፕራይዝ ዋና ሥራ አስኪያጅ አቶ ከድር ነፋ ለሪፖርተር አንደገለጹት ርክክቡ ጊዜ ይፈልጋል፡፡ ሒደቱ ረዥም ነው ሲሉ ገልጸው፣ ከወዲሁ ግን ርክክቡን ለማድረግ የሚያስችሉ እንቅስቃሴዎች መጀመራቸውን አስረድተዋል፡፡ሁለቱ እርሻዎች በስንዴ ምርታቸው ይታወቃሉ፡፡ እነዚህ የእርሻ ልማት ድርጅቶች ሜካናይዝድ በመሆናቸውና ምርታቸውም ጥራት ያለው በመሆኑ የአገር ውስጥ  የዱቄት ፋብሪካዎችን ትኩረት ይስባሉ፡፡ፕራይቬታይዜሽን ኤጀንሲ መጋቢት 2005 ዓ.ም. እነዚህን ድርጅቶች ለመሸጥ ጨረታ ሲያወጣ በርካታ የግል ኩባንያዎች በጨረታው ለመሳተፍ የጨረታ ሰነድ ገዝተው ነበር፡፡ ነገር ግን የኦሮሚያ ክልል ባቀረበው ጥያቄ የጠቅላይ ሚኒስተር ጽሕፈት ቤት ለኦሮሚያ ክልል ተላልፎ እንዲሰጥ ትዕዛዝ ሰጥቷል፡፡ በዚህ መሠረት ኤጀንሲው ጨረታውን ሲሰርዝ በጨረታው ሒደት ውስጥ የነበሩ የግል ኩባንያዎች ቅር ተሰኝተዋል፡፡የኦሮሚያ ክልል ምርጥ ዘር ድርጅት ወለጋ ካለው እርሻ በተጨማሪ  ምርጥ ዘር ከሚያመርቱ የግል ድርጅቶች ምርት እየሰበሰበ ለክልሉ አርሶ አደሮች ያከፋፍላል፡፡የኦሮሚያ ክልል ምርጥ ዘር ኢንተርፕራይዝ ሁለቱን እርሻዎች ከተረከበ ምርጥ ዘር የማምረት ዓመታዊ አቅሙ እንደሚያድግ  አቶ ከድር እምነታቸውን ይገልጻሉ፡፡ (ሪፖርተር)